钦定古今图书集成/明伦汇编/人事典/第059卷 > 《述志赋》张九成
## 钦定古今图书集成/明伦汇编/人事典/第059卷 > 《述志赋》张九成

“伊余生之好修兮，纷溷浊而独清。朝饮蓝桥之云液
兮，夕餐月殿之落英。制芙蓉以为裳兮，纫兰芷以为
佩。蹑天风予上征兮，将以朝于玉帝。朝发轫于泰华
兮，夕予叩乎天阍。览瑶台珠阁之突兀兮，骖苍虬采
凤以骏奔。吾与群仙遨游兮，曰蓬瀛乎此焉处？既徘
徊而四顾，日与月为吾侣。丰隆列缺其先驱兮，欃枪”
招摇为吾扫除。廓氛埃而下视兮，块五岳其尊罍。揽
四溟而一泻兮，宴王母乎昆仑之隈。忽凭几而坐寤
兮，知万事其如梦。聊与此世而婆娑兮，长笛呼风而
《三弄》。悯屈平之怀沙兮，笑子云之投阁。已揽袂而欻
起兮，怅星移而月落。